b'\n_START_ARTICLE_\nPape\xc5\xbe Hilarij\n_START_SECTION_\n\xc5\xbdivljenjepis\n_START_PARAGRAPH_\nHilarij je bil rojen v Cagliariju na Sardiniji. V \xc4\x8dasu Leona Velikega je bil rimski arhidiakon in leta 449 pape\xc5\xa1ki odposlanec na roparski sinodi v Efezu, kjer je odlo\xc4\x8dno zagovarjal carigrajskega patriarha Flavijana in s tem pri\xc5\xa1el v smrtno nevarnost; pravo\xc4\x8dasno je od tam pobegnil v Rim, kamor je prinesel novice o razbojni\xc5\xa1tvu. _NEWLINE_Kot pape\xc5\xbe je \xc5\xa1el po stopinjah tvojega predhodnika: pogumno in premi\xc5\xa1ljeno je branil prvenstvo rimske Cerkve. Liber pontificalis pravi o njem: \xc2\xbbOkrepil je mo\xc4\x8d in prvenstvo apostolskega sede\xc5\xbea.\xc2\xab\xc2\xa0_NEWLINE_V Rim je pri\xc5\xa1el neki Filotej (Philotheus), ki se je zana\xc5\xa1al na podporo cesarja Antemija (Anthemius) in je za\xc4\x8del \xc5\xa1iriti nauk heretika Makedonija. Hilarij se mu je odlo\xc4\x8dno postavil po robu; ko je pa pri\xc5\xa1el v Rim cesar, je dosegel pod prisego ne le, da ne bo sogla\xc5\xa1al s herezijo, ampak da bo tudi prepre\xc4\x8dil njeno \xc5\xa1irjenje. _NEWLINE_Z najvi\xc5\xa1jo avtoriteto je uredil nekaj spornih vpra\xc5\xa1anj med metropoliti v Galiji in \xc5\xa0paniji (Tarragona); 3. decembra 462 je s posebnim pismom naro\xc4\x8dil \xc5\xa1kofom ju\xc5\xbene Galije, naj se redno vsako leto sestajajo na pokrajinske sinode ter jim ukazal, da morajo stalno bivati v svojih \xc5\xa1kofijah. Sinoda, ki je leta 456 v Rimu pod njegovim vodstvom razpravljala o vrsti vpra\xc5\xa1anj cerkvene discipline, je \xc5\xa1kofom prepovedala, da bi sami dolo\xc4\x8dali svoje naslednike, ker so volitve pravica duhov\xc5\xa1\xc4\x8dine in ljudstva. Rim je v njegovem \xc4\x8dasu u\xc5\xbeival mir.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nUmrl je 29. februarja 468. _NEWLINE_Pokopali so ga v baziliki sv. Lovrenca v Rimu._NEWLINE_Upodabljajo ga s knjigo in \xc5\xa1kofovsko palico ter s pape\xc5\xa1ko tiaro ali \xc5\xa1kofovsko kapo.\n_START_SECTION_\nOcena\n_START_PARAGRAPH_\nHilarij je bil odli\xc4\x8den pravnik in je povsod zahteval upo\xc5\xa1tevanje in izvajanje cerkvenih kanonov. Deloval je popolnoma v duhu svojega predhodnika Leona Velikega.'